## La secretària autonòmica de Cultura sol·licita al Ministeri ajuda econòmica per a la recuperació de béns patrimonials afectats per la riuada

*** Sol·licita l’activació d’un pla director per a la recuperació integral dels béns culturals de la zona afectada
* Trasllada al Consell de Patrimoni Històric les mesures adoptades pel Govern Valencià després de les inundacions**

La secretària autonòmica de Cultura, Pilar Tébar, ha assistit este dijous a la 95a reunió del Consell de Patrimoni Històric, celebrat a Múrcia i organitzat pel Ministeri de Cultura, a on ha traslladat les mesures adoptades pel Govern Valencià després de la riuada del passat octubre i ha sol·licitat suport econòmic per a la reconstrucció cultural.

Durant la seua intervenció, la secretària autonòmica de Cultura ha explicat la gestió que el Consell ha dut a terme després de les inundacions mitjançant l’activació del “pla d’acció immediata”, que ha sigut valorat positivament pel Ministeri, i ha assenyalat que s’ha sol·licitat un pla director per a la recuperació de béns patrimonials de la Comunitat Valenciana.

El congrés, al qual també ha assistit la directora general de Patrimoni, Marta Alonso, estava previst per al mes de novembre passat, però va ser ajornat a conseqüència de la riuada a València.

Tébar ha fet menció al suport del ministre de Cultura, Ernest Urtasun, i personal tècnic del Ministeri, i ha agraït també l’ajuda de l’UME, l’exèrcit, bombers i voluntaris per “tot l’esforç que han dut a terme”. “S’han interessat per la situació des de l’inici”, ha afirmat.

En este sentit, ha sol·licitat que també arribe a la Comunitat Valenciana suport econòmic per part del Ministeri per a la recuperació de béns afectats. La secretària autonòmica de Cultura ha destacat que des del Consell s’han posat en marxa dos paquets d’ajudes excepcionals per import de sis milions d’euros d’ajudes al sector cultural i la reconstrucció de les indústries culturals, dirigides a la reactivació econòmica del sector.

Les ajudes anunciades des del Ministeri són de dos milions, import inferior al de la Generalitat.

**Mecanismes per a la recuperació**

Des de la Conselleria d’Educació, Cultura, Universitats i Ocupació, mitjançant la Direcció General de Patrimoni Cultural i la Direcció General de Cultura, s’han activat tots els mecanismes per a la recuperació dels béns afectats. Així, Tébar ha agraït el treball dels tècnics de la Direcció General de Patrimoni Cultural, de la Direcció General de Cultural i el treball de recuperació que ha dut a terme l’IVCR+i en Fira València.

En este sentit, s’ha habilitat un espai de 10.000 metres quadrats per a la recuperació d’arxius i documentació de molts municipis. Allí estan participant prop de 50 persones expertes: tot el personal restaurador de les diferents especialitats de l’IVCR+i, així com personal tècnic de la Direcció General de Cultura, del Servici d’Arxius de la Conselleria i de l’Arxiu del Regne, i 10 professionals del Ministeri de Cultura. Les actuacions s’inclouen en el Pla nacional de gestió de riscos i emergències en patrimoni.

Finalment, Tébar ha manifestat que des de la Conselleria s’estan duent a terme actuacions per a la recuperació de béns afectats, per mitjà d’un pla d’inspeccions de la zona afectada tant d’arquitectura com de la xarxa de museus, en coordinació amb la Diputació de València, tècnics municipals i els rectors de les esglésies, en què s’ha posat especial atenció als BIC, BRL i altres béns protegits, així com per a la recuperació del patrimoni hidràulic afectat.

Fecha: 17/01/2025